Carl van Rooyen (54), wat sedert Saterdag vermis was, se liggaam is Dinsdag gevind.
Sers. Noloyiso Rwexana, woordvoerder van die polisie, het bevestig Van Rooyen se liggaam is omstreeks 17:20 gevind. "Sy liggaam is in die Olifantsrivier gevind. 'n Geregtelike doodsondersoek is geopen en 'n nadoodse ondersoek sal gedoen word om die oorsaak van sy dood te bepaal."
Volgens die gemeenskapspolisiëringsforum in Clanwilliam is Van Rooyen se liggaam naby Pampoendrif in Clanwilliam gevind. "Ons dink aan sy familie in hierdie tyd en vra dat God hulle sal dra. Ons wil baie dankie sê vir almal wat deel was van die soekgeselskap. Ons vra dat die familie se privaatheid asseblief gerespekteer word."
Van Rooyen het Saterdag laatoggend aan familie gesê hy gaan 'n entjie stap en nooit teruggekeer nie.
Hy het sy beursie, selfoon en sleutels by die huis gelos. Volgens Van Rooyen se familie sou hy deur die berge stap en terugswem na die Riviera-landgoed by die Bulshoekdam waar hulle woon.
Van Rooyen is glo Saterdag op die N7, byna 12 km van Clanwilliam af, gesien. Familie, vriende en die polisie het dadelik na hom begin soek toe hy nie laatmiddag teruggekeer het huis toe nie.
Van Rooyen word oorleef deur sy ouers en twee seuns, Christopher (24) en Allister (23).
Jesus hou asseblief U hand en arms om die familie. Die moorde op onse mense raak net erger en erger Jesus. Ek weet nie meer wat om te se nie dit raak net erger en erger.
Ja rerig alle sterfgevalle is nie noodwendig moord nie. Op sy ouderdom kon hy 'n hartaanval of iets gekry het. Maar nou-ja deesdae kan mens niemand kwalik neem as hulle aan moord dink nie want daar gaan meer mense aan onnatuurlike oorsake dood as natuurlike oorsake.
Ai mense, dit gaan nie die man weer lewendig maak as ons presies weet hoe hy dood is nie. Sy familie en vriende se harte is seer vanoggend. Mag ons Hemelse Vader hulle dra in hierdie moeilike tyd.
Laat ons eers wag vir die uitslae van die nadoodse ondersoek voordat die negatiewes nou weer net weer glo dit is nog n moord. Ek bid vir die naasbestaandes in hierdie hartseer tyd. Mag God julle omvou en vertroos.
Ek stem ons moet nie net aannames maak en ons onsself in toestand indink nie. Mens kan nie helder dink as mens so negatief is nie. Ek weet dis moeilik maar kom ons praat met onsself.